Ugandalainen lehti New Vision on jo aiemmin tällä viikolla uutisoinut, että Suvi Lindén kertoi heille helmikuun alussa olleensa maassa liikematkalla.

Suomalainen liikemies löytyi Kampalasta hotellihuoneesta kuolleena 6. helmikuuta.

Hän oli matkalla ex-ministeri Suvi LIndénin kanssa.

Paikallinen lehti on julkaissut suomalaisten matkan yksityiskohtia.

Suomalaismies kuoli Ugandassa.

Ugandalainen media New Vision on julkaissut tarkentavia tietoja liittyen ex-ministeri Suvi Lindénin rooliin Uganda-matkalla sekä maan turvallisuuspalvelun (ISO) johtajan ja suomalaisen liikemiehen käymästä kirjeenvaihdosta.

Lindén löysi 41-vuotiaan suomalaisen liikemiehen kuolleena Pearl of Africa -hotellin huoneesta Ugandan Kampalasta 6. tammikuuta. Asia tuli Suomessa julkisuuteen noin viikko sitten.

Liikemies oli sopinut Ugandan-matkasta ISO:n johtajan Frank Kaka Bagyendan kanssa. Ugandalaismedia New Vision kertoo saaneensa liikemiehen ja Bagyendan kirjeenvaihtoa.

Lehden mukaan 31. tammikuuta liikemies kirjoitti, että " me " haluaisimme tulla esittelemään palveluja liittyen muun muassa puolustukseen, kyberturvallisuuteen ja pimeän verkon ratkaisuihin.

- Matkustan henkilökohtaisesti Ugandaan entisen viestintäministerin Suvi Lindénin kanssa, liikemies kirjoitti.

Bagyenda on vastannut 2. helmikuuta, että liikemiehen ja Lindénin matka on hyväksytty.

Suvi Lindén on sunnuntaina poistanut tai piilottanut Facebook-julkaisunsa, joissa hän selittää matkansa tarkoitusta. MATTI MATIKAINEN

Lindénin matkan tarkoitus

Suomessa on spekuloitu Lindénin roolista Ugandan-matkalla.

Tämän viikon alkupuolella Lindén antoi ymmärtää olleensa matkalla YK:n laajakaistakomission erityislähettiläänä, mutta myöhemmin selvisi, ettei hän ole enää erityislähettiläs vaan vapaaehtoinen komission puolestapuhuja. Lindén korjasi torstaina Facebookissaan, ettei ole ikinä tarkoittanut väittää olleensa matkalla laajakaistakomission toimeksiantona.

Helsingin Sanomat uutisoi sunnuntaina, että Lindén on Ugandassa kertonut olleensa liikematkalla. New Vision -lehden artikkeli on kertonut kuitenkin jo viisi päivää sitten kyseessä olleen liikematka, mutta sen jälkeenkin Lindén on Suomessa puhunut YK-asioista ja tietoyhteiskunnan edistämisestä.

Ugandalaismedia kertoo, että Lindén antoi yksinoikeudella heille haastattelun sen jälkeen, kun liikemies oli kuollut. HS:n sunnuntaisen artikkelin mukaan ugandalaismedian toimittajat tekeytyivät poliiseiksi ja saivat sillä tavalla haastateltua Lindéniä. HS kertoo saaneensa ugandalaismedialta haastattelunauhan.

- Tämä on meidän ensimmäinen matkamme tänne ja meidän tarkoituksenamme on selvittää, onko täällä bisnesmahdollisuuksia. Minun taustani on telekommunikaation alalla ja [liikemiehen] tausta on kyberturvallisuudessa. Minä edustan paria suomalaista yritystä turvallisuusalalta, Lindén sanoi ugandalaismedian mukaan.

New Vision ei ole kertonut, että sen toimittajat olisivat tekeytyneet poliiseiksi ja sillä tavalla saaneet haastattelut. Iltalehti ei sunnuntaina tavoittanut New Vision -lehden edustajia kommentoimaan väitteitä poliiseina esiintymisestä.

Suomalainen liikemies löytyi kuolleena Kampalasta 6. helmikuuta. EPA /AOP

Huumeita vai lääkkeitä?

Ugandalaispoliisi on kertonut, että liikemiehen hotellihuoneesta löytyi huumeita.

New Visionin artikkelin mukaan Lindén sanoi heille, ettei mies käyttänyt huumeita, vaan poliisien löytämät tuotteet ovat lääkkeitä.

New Visionin toimittaja Charles Etukuri kaapattiin tämän viikon tiistaina sen jälkeen, kun hän oli uutisoinut suomalaismiehen kuolemasta. Hän oli saanut vihjeitä, että suomalaista liikemiestä olisi huijattu ja huijauksessa olisi mukana ISO:n viranomaisia.

ISO:n Bagyenda on kertonut sekä New Visionille että Iltalehdelle liikemiehen kutsukirjeen olleen väärennös, ja että hän ei ole kutsunut ketään ulkomaalaisia Ugandaan.

Etukurin esimies Felix Osike on sanonut Iltalehdelle olevansa varma, että Etukurin sieppaus liittyy hänen viime viikolla kirjoittamaan juttuun suomalaismiehen kuolemasta Ugandassa.